ज्वेलरी डिजाइनर ने शफल डांस की रील्स बनाई, 5 दिन में 50 हजार फॉलोअर्स बने
गुरुग्राम की रहने वाली ज्वेलरी डिजाइनर और शफल डांसर आकांक्षा सिंह का। आज वह सोशल मीडिया स्टार हैं। इंस्टाग्राम पर उनके 3,24,541 फॉलोअर्स हैं।
एक महिला शादी से पहले बहुत कुछ करती है लेकिन शादी के बाद वह फैमिली संभालने में इस कदर बिजी हो जाती है कि बच्चे उसकी पहली जिम्मेदारी बन जाते हैं। औरत क्या चाहती है, उसे क्या पसंद है, सब पीछे छूट जाता है। स्त्री की चाहत न कोई पूछता है और न जानना चाहता है। मैं नहीं चाहती थी कि मेरे साथ कुछ ऐसा हो।
लॉकडाउन में मैंने अपनी पसंद की चीजों में मन लगाया। डांस मुझे पसंद है लेकिन मैं करती नहीं थी। कोरोना ने मुझे खुद की खुशी के लिए जीने का मौका दिया और मैं शफल डांस ट्रेनर बन गई।
ये कहना है गुरुग्राम की रहने वालीं ज्वेलरी डिजाइनर और शफल डांसर आकांक्षा सिंह का। आज वह सोशल मीडिया स्टार हैं। इंस्टाग्राम पर उनके 3,24,541 फॉलोअर्स हैं। आज आकांक्षा सिंह डांस से जुड़े शौक की कहानी बता रही हैं।
आगे बढ़ने से पहले पोल के जरिए बताएं अपनी राय;
ससुराल वालों से छुपकर काम किया
मैं करियर ओरिएंटेड लड़की हूं लेकिन ससुराल वालों को मेरा काम करना पसंद नहीं था। वह चाहते थे कि मैं ज्वेलरी डिजाइनिंग का काम छोड़कर घर पर बैठूं।
लेकिन काम मेरा पैशन रहा है। मैं उनसे छुपकर काम करती थी। मुझे काम लैपटॉप पर करना होता है तो कभी देर रात या सुबह जल्दी उठकर मैं काम करती क्योंकि ज्वेलरी का प्रोडक्शन तो हस्बैंड ऑफिस में करते ही हैं। लेकिन जब मुझे काम करने के लिए बाहर जाने की इजाजत नहीं मिली तो मैंने घर से गारमेंट्स का काम शुरू कर दिया। यह काम 1 साल तक किया। उसी दौरान मैं प्रेग्नेंट हो गई। जब मैंने अपनी सास को बताया कि बेबी के लिए घर पर हेल्प रखनी होगी तो उन्होंने कहा कि अब ये काम बंद करो और बच्चे को संभालो। 2006 में पहला और 2010 में मेरा दूसरा बेबी हुआ।
सब्र रखा तो सास बन गई दोस्त 
शादी में सब्र रखना बहुत जरूरी है। मेरी सास बहुत सख्त थीं। हर चीज के लिए मुझे मना करती। उनका रुखा बर्ताव मुझे परेशान करता लेकिन मैं चुप रही और सब्र रखा। जब उन्होंने देखा कि मैं उनकी हर बात मानती हूं, बहस नहीं करती, उन्हें खुश रखने की कोशिश करती हूं तो उनका व्यवहार मेरी तरफ बदला। उन्होंने अक्टूबर 2021 में दुनिया को अलविदा कहा लेकिन जाने से 3 साल पहले वह मेरी दोस्त बन गई थीं। मेरा उनसे लगाव बढ़ गया था। वह जब भी मेरे डांस की वीडियो देखती तो बहुत खुश होती।
वह मेरा बहुत ध्यान भी रखने लगी थीं। अगर मैं खाना नहीं खाती थी तो वो परेशान हो जाती। घर में मेहमान आने वाले होते तो कहती कि ‘ये लोग क्यों आ रहे हैं, तुम्हारा काम बढ़ जाएगा, मना कर दो।’
शफल डांस का हर स्टेप एक चैंलेज था
मार्च 2020 में लॉकडाउन लगा तो सब लोग घर पर बंद हो गए। तब मैं बरेली अपने मायके में थी। समझ नहीं आ रहा था कि ऐसा क्या करूं जिससे मेरा दिन कट जाए क्योंकि मेरे पास कुछ काम करने के लिए नहीं था। एक दिन मैंने टिकटॉक पर शफल डांस का एक वीडियो देखा। यह मुझे काफी मजेदार लगा। जब मैंने इसके स्टेप्स करने की कोशिश की तो मुझसे नहीं हुए। तब मैंने खुद से सवाल किया कि ये डांस मैं क्यों नहीं कर पा रही हूं और तभी मैंने ठाना कि मैं ये डांस सीखकर ही रहूंगी।
मैंने कभी डांस की कोई ट्रेनिंग नहीं ली। मुझे 1-1 स्टेप सीखने में कई दिन लगे। जब भी मैं नया स्टेप सीखती तो खुशी से उछल पड़ती और मम्मी-पापा को दिखाती। यह फीलिंग ठीक वैसे थी जैसे बच्चा कुछ नई चीज सीखने के बाद खुश होता है।
शफल डांस 1980 में ऑस्ट्रेलिया के मेलबर्न से शुरू हुआ। इस डांस को मेलबर्न शफल भी कहा जाता है। यह फास्ट डांस है जिसमें एड़ी और पैर की अंगुलियों की मूवमेंट अहम होती है।
यह डांस कंप्लीट कार्डियो वर्कआउट है। 1 मिनट के डांस से ही पसीने निकल जाते हैं।
5 दिन में 50 हजार फॉलोअर्स हो गए
जब मुझे शफल डांस के स्टेप्स आ गए तो मैंने इसकी रील्स इंस्टाग्राम पर डालनी शुरू कर दी। तब इंस्टाग्राम पर रील्स का दौर शुरू ही हुआ था। मेरी रील्स इतनी वायरल हो गई कि 5 दिन में मेरे 50 हजार फॉलोअर्स आ जुड़े।
उस समय मुझे न तो इंस्टाग्राम ठीक से इस्तेमाल करना आता था, न ही कंटेंट बनाना आता था।
तब मैं ज्वेलरी के बिजनेस में बिजी थी, घर और 2 बच्चे भी संभाल रही थी। लॉकडाउन में खाली वक्त था इसलिए सोशल मीडिया पर एक्टिव हुई थी। मैंने सोचा कि जब हालात ठीक हो जाएंगे, कोरोना खत्म हो जाएगा तो मैं यह सब छोड़कर बिजनेस पर ही फोकस करूंगी। जब सिच्युएशन ठीक हुई तो मैं इंस्टाग्राम का अकाउंट डिलीट करने का सोच ही रही थी कि परिवार और दोस्तों ने मुझे ऐसा करने से रोक दिया।
रील्स देखकर लोगों ने कहा हमें भी डांस सीखना है
जब खुद शफल डांस सीख रही थी, तभी लोगों के मेरे पास खूब मेसेज आने लगे। वह मुझसे यह डांस सीखना चाहते थे। दोस्त भी इसकी ट्रेनिंग लेना चाहते थे। मैंने कहा कि मुझे खुद इसे सीखने में 1 साल लग जाएगा क्योंकि इसके स्टेप्स आसान नहीं हैं। हालांकि मैंने रील्स पर ही ट्यूटोरियल देने शुरू कर किए ताकि मैं ट्रेनिंग से बच जाऊं।
लेकिन ऐसा नहीं हुआ। 2021 में शफल डांस ट्रेनर बन गई। शुरुआत में मैंने जूम पर क्लासेज दी। फिर ग्राफी नाम की वेबसाइट पर ऑनलाइन डांस क्लासेज शुरू की। इसके लिए मैंने अपने घर के एक रूम को स्टूडियो बनाया। आज मैं होम स्टूडियो से ही क्लास लेती हूं।
बोर्डिंग स्कूल ने बदली मेरी पर्सनैलिटी
मैं बचपन से ऑलराउंडर रही हूं। मैंने नैनीताल के बोडिंग स्कूल से क्लास 1 से 12 तक की पढ़ाई की। मैं नहीं चाहती थी कि मैं बोर्डिंग स्कूल में पढ़ूं। मैंने अपने पेरेंट्स को कहा कि मैं बरेली में रहकर ही पढ़ाई करूंगी लेकिन वहां कोई अच्छा स्कूल नहीं था। मेरे पेरेंट्स भी बोर्डिंग स्कूल से पढ़े हैं।
मेरी पर्सनैलिटी को निखारने में मेरे बोर्डिंग स्कूल का बहुत बड़ा योगदान है। आज मैं कॉन्फिडेंट और इंडिपेंडेंट हूं। मैं लोगों की बात तसल्ली से सुनती हूं, चीजें व्यवस्थित रखती हूं और नई चीजों को ट्राई करने से डरती भी नहीं।
आर्किटेक्ट बनना चाहती थी, बन गई ज्वेलरी डिजाइनर
मैं आर्किटेक्ट बनना चाहती थी। 11वीं-12वीं में मैंने इसी वजह से साइंस भी पढ़ी। लेकिन साइंस लेने के बाद मुझे समझ आ गया कि यह फील्ड मेरे लिए नहीं है।
फिर मैंने फैशन डिजाइनिंग का कोर्स किया। इसके बाद मुझे ज्वेलरी के बारे में जानने की उत्सुकता हुई तो मैंने ज्वेलरी डिजाइनिंग का भी कोर्स किया और ज्वेलरी का बिजनेस शुरू किया।
मुझे बिजनेस करने में कोई दिक्कत नहीं हुई क्योंकि मेरे पापा की शुगर फैक्ट्री और ओल्ड स्टोरेज का बिजनेस है। उन्होंने बिजनेस के बारे में समझाया। उन्हें काम करते देख मुझे हिम्मत मिलती और मैं मोटिवेट होती। वहीं, जब काम शुरू किया तो शुरुआती दौर में ही मेरी अपने हस्बैंड से मुलाकात हुई। मैं उनसे डायमंड खरीदती और प्रोडक्शन करवाती।
शादी के बाद सबको सिखाया- अपना काम खुद करें
चूंकि मैं बोर्डिंग में पढ़ी हूं इसलिए 2004 में जब शादी हुई तो मुझे वहां जाकर बहुत अजीब लगा। सभी लोग अपने काम मुझसे करवाते। तब मुझे लगा कि ऐसा क्यों हो रहा है, हर कोई अपना काम मुझे करने को क्यों कहता है? सब अपना काम खुद क्यों नहीं करते?
मैंने उन्हें सिखाया कि अपना काम खुद करना चाहिए। बोर्डिंग में सबसे अच्छी बात यही सिखाई जाती है कि अपने काम के लिए किसी पर निर्भर मत रहो।
ट्रोलर्स के कमेंट से हो जाती परेशान
जब मैं इंस्टाग्राम पर फेमस होने लगी तो कुछ लोगों को यह पसंद नहीं आया। जबकि मुझे एक रील बनाने के लिए घंटों प्रैक्टिस करनी पड़ती थी। हर दिन मेरे लिए नया चैलेंज था।
धीरे-धीरे मैंने दूसरे डांस फॉर्म की भी रील बनानी शुरू की। इस पर लोगों ने कमेंट किया कि आप तो शफल डांसर हैं। दूसरे डांस क्यों कर रही हैं। लोगों ने मुझे खूब ट्रोल भी किया।
ट्रोलिंग से मैं परेशान भी हो जाती। मुझे लगता था कि जो लोग मुझे जानते नहीं है, वो मेरे बारे में ऐसा कैसे कह सकते हैं। लेकिन बाद में समझ आया कि ये पब्लिक प्लेटफॉर्म है। यहां लोग कुछ भी कह और लिख सकते हैं। अब मैं ट्रोलिंग से परेशान नहीं होती।